MONO พุ่ง 7% โบรกฯคาดกำไร Q4 ฟื้น ชี้รายได้โฆษณาหนุน-ธุรกิจใหม่เสริมทัพ
MONO พุ่ง 7% โบรกฯคาดกำไรไตรมาส 4 ปรับตัวดีขึ้น คาดรายได้โฆษณาฟื้นหลังคลายล็อกดาวน์ อีกทั้งรายได้จากธุรกิจใหม่เสริมทัพจากการเป็นพาร์ทเนอร์กับ 3BB
19 พ.ย. 2564

ผู้สื่อข่าวรายงานว่าวันนี้ (19 พ.ย.2564) ราคาหุ้นบริษัท โมโน เน็กซ์ จำกัด (มหาชน) หรือ MONO ณ เวลา 10:55 น. อยู่ที่ระดับ 1.60 บาท เพิ่มขึ้น 0.10 บาท หรือ 6.67% โดยทำจุดสูงสุดที่ 1.64 บาท และทำจุดต่ำสุดที่ 1.55 บาท ด้วยมูลค่าการซื้อขาย 213.80 ล้านบาท

บริษัทหลักทรัพย์ บัวหลวง จำกัด (มหาชน) ระบุในบทวิเคราะห์ (11 พ.ย. 2564) โดยคาดการณ์กำไรไตรมาส 4/2564 จะปรับตัวเพิ่มขึ้นจากงวดเดียวกันของปีก่อน และจากไตรมาสก่อน จากธุรกิจสื่อที่คาดเม็ดเงินโฆษณาจะเริ่มฟื้นตัว ตามภาพเศรษฐกิจหลังจากการคลายล็อคดาวน์ รวมถึงรายได้จากธุรกิจใหม่ที่จะเข้ามาเสริมจากการเป็นพาร์ทเนอร์กับ 3BB
อย่างไรก็ดีทางฝ่ายวิจัยมองว่าผลประกอบการของ MONO จะฟื้นตัวอย่างค่อยเป็นค่อยไปตามภาวะเศรษฐกิจโดยทางฝ่ายวิจัยแนะนำ wait-and-see รอสัญญาณการกลับมาฟื้นตัวที่แข็งแกร่งในปี 2565 หลังจากในปี 2564 เริ่มมีการเทิร์นอราวด์